정조 14년 · 목
故僉使尹任商子婦韓氏爲其子付料事太學典僕李義曾代土折受事香山僧錦弘等勸善文成給事香室守僕金昌得等朔布加定事西部幼學李秉漢爲其父伸雪事司譯院前銜劉光漢爲其父廳官復屬事安岳幼學崔廷萬等爲其同郡朴東祥褒獎事南部前萬戶宋文佐軍器修改事宮底典僕李弘弼等貿販事內氷庫舊貢人張聖民等供上氷丁與員役眼同擧行事水原幼學柳熀爲禹性傳賜諡事振威幼學宋濟賢爲其父加資事全羅道幼學金昌祿爲其旁祖尙毅賜諡事淸州進士鄭益瑞等爲李世命贈職事西部閑良韓宗獻爲其父加資事積城幼學尹始杰爲其先祖安國贈諡事咸平幼學李養馥爲其祖斗三伸冤事順天幼學趙亨溥爲其曾祖爾重贈諡從祖洽贈職事忠州幼學申觀岳爲其祖弼誨給牒事北部幼學李赫載爲安嬪李氏奉祀條宮結出給事永興屯民張翰哲延祐宮屯土從陳起收稅事交河幼學李洛一眉島南立案處出給事楊州幼學鄭箕祚爲敬惠公主奉祀免稅出給事工曹案付涼冠匠人文重彩等涼冠㡤頭從進排給價事景慕宮洞口內良人尹商衡等各鎭藥九設貢事永同良人裵允祿等爲其同邑全春過褒揚事京外三道儒生李羲淳等靜退書院孟希道位次事溫陽幼學孟欽堯爲其先祖希道院位事東部幼學金光秋爲朴泰裕妻金氏嘉獎事慶州幼學李寬臣爲其同府金碩孫妻安氏旌褒事宜寧幼學李克臣爲其同縣安璡旌表事公州幼學兪景柱爲其同邑閔彥洙夫妻褒尙事陽川前參奉李春英族譜釐改事泰安幼學李仁述爲其同郡李宗馨旌問事宜寧幼學田尙馥爲其同邑朴昌淑旌褒事平安道幼學金鳳仁爲鐵山鄭思溫祠宣額遺墟棹楔事玉果幼學韓宗健爲其同邑朴彥培夫妻褒揚事求禮幼學梁益浩爲其同縣王學曾施褒事金浦幼學鄭鐸等爲其同郡申埰褒旌事南原幼學崔道亨爲其父天奎旌褒事安岳私奴馬也之爲其上典金瑊旌閭事長興幼學白載垕爲其同府金元福旌褒事廣州幼學魚致南爲其同府李宗訥旌褒事延豐幼學趙弘漢等族譜釐正事圖盡署生徒金國臣等與內閣待令輪回陞實事幼學柳文郁爲其先祖灌墳墓改築事淸州幼學李東奎爲錦城大君安平大君祠宇移建水原事平安道儒生朴東淳等爲贈右議政金景瑞旌諡事義州私奴成男爲其上典金致瑀妻金氏旌褒事鳳山幼學權畬等爲其同郡郭世迪旌贈事德山幼學趙善基爲其族黨學基等奪宗罪重繩事庇仁幼學朴師東爲其外先祖成三問奉祀事故承旨李得永妻尹氏南原幼學洪彩有高陽幼學韓檏西部僉知洪絲浩泰仁故學生李東任妻閔氏稷山故學生兪夏柱妻李氏立後事西部出身金忠國爲其祖加資事良人李得興良人林春馨東部良人李大昌南部良人徐奉一爲甚父加資事南原出身白鳳翼求仕事中部良人崔重咸楊州童蒙李春江爲其父加資事楊州前僉使金瑞貞城堞修薄軍卒弊瘼農作規模事龍仁幼學金克鍊爲其父鳴冤事西部生員李寅默北部幼學金迪行西部幼學李靖國牙山幼學兪璋柱西部幼學李奎瞻童蒙尹應慶善山幼學孔胤執咸平幼學安致逵北部閑良趙完琦廣州童蒙李重壽順川幼學方建中山訟事嘉山幼學尹正鉉咸興出身李宗舊等西北人槐院宣薦許通事奉常寺熟手洪膺運內需司熟手申義得等盤砂器給貰從古例事長興幼學金錫采爲其先祖永幹稱冤事金山幼學朱命新楊州良人金得成任實幼學韓瀣永平良人柳有得楊州幼學朴思亨永平良人車尙男咸平閑良白七才高陽幼學李德圭楊根幼學鄭昌新春川幼學洪顯佑晉州幼學河舷咸平閑良鄭一東楊根幼學權叔仁陽城幼學金得九爲其父加資事南部閑良宋錫圭鎭川幼學金學基海州幼學金光鍊爲其祖加資事寶城幼學朴憬燁春川幼學崔錫圭爲其兄加資事竝敎以詳考京籍草記三嘉幼學宋錫璉爲其父加資事敎以取考京籍卽爲草記北部童蒙鄭再夢爲其祖加資事敎以査實草記南部良人崔仁福柳仁弼李同伊方道三爲其父加資事敎以問于該寺事實果然帖加旣多前例帖加依願成給南部前萬戶李春基爲其父加資事敎以詳考京籍草記南部良人金龍鎰爲其父老職事敎以詳考草記南部律學生徒金性信爲其父加資事敎以相考草記南部童蒙李忠國爲其父復職事敎以雖曰爲親事涉干恩然朝官年七十旣有加資之命則渠之欘漏委折査實草記洪川幼學金景禧爲其父加資事敎以今番該道加抄秩如載錄則自當加資而如漏落詳考京兆帳籍草記東部良人咸大孫還屬都監本役事西部閑良朴擎喆爲其同里朴季孫充定營門行伍事淸州進士李重燮爲其叔加資事鐵原幼學安觀國咸平幼學安伯魯爲其父加資事春川閑良池興洙爲其祖加資事竝敎以詳考京籍草記南部出身金光佑爲其父老職事敎以詳考草記淸州出身金永孝爲其父加資事北部閑良韓允大等爲尹世大褒弊事竝敎以査實草記北部閑良朴思夏爲其父復屬前職事敎以令該監査考事實草記東部盲人李東植爲其先祖檜山君祠宇還奉事敎以今宗親府詳考草記故僉使尹任商子婦韓氏上言以爲渠媤父及媤母權氏屢蒙天恩其次子命喆付料都監哨官使之奉養權氏不幸今年命喆身故無他子孫所存者只渠十歲兒擎韓而已命喆所受都監之料以擎韓繼受使待年長應役敎以猥越極矣本事自有所重令訓將兵判相議處之大學典僕李義曾等上言以爲渠等白地仰役之費計一年二萬餘兩其中最冤悶者卽食堂炊柴與齋房溫堗木兩條本館所屬地永宗等諸島移屬宮房之後卽有代土折受之命而尙無折受處官用凋殘出處無路渠等奉公之道諸般供億旣多空排則兩條亦不敢廢供伏聞淸風邑月岳山下生材佛億等洞無主曠原爲數十里伏乞付之本館自本邑募民耕食輕欽薄稅與民同利一而資峽邑貧民一而補本館公用使炊柴溫堗木等價依成典出給敎以軫念渠輩昔非不足又復呼籲如此令大司成査實決處香山僧錦弘等上言以爲顯隆園新設願堂造泡寺所重自別許多工役垂畢而大小金鍾所用佛器物力鮮少多未造備僧徒等將爲乞立無遺辦備伏乞勸善文一二張特爲成給敎以本寺自有闕係令該曹別究保存之方俾有實效香室守僕金昌得等上言以爲渠等所帶之役日夜奉行一國祀典供役浩大月廩只是單料蓋守僕之役原無被此之區別而太廟守僕受食戶料兵布故永禧殿守僕輩相率上言蒙被恩典加定朔布擉渠等尙未得如例受食乞蒙天恩矣敎以極爲揋越此蓋承旨不善檢飭之致承旨推考狀頭令承旨各別科治西部龍山坊幼學李秉漢上言以爲渠祖卽故樂林君埏而渠父鎭厚橫被妖賊惟吉之構誣入於己亥鞫獄渠父其時適以浮脹之症瀕危之際擔病就獄未及伸辨徑殞囹圄而惟吉忍杖徑斃未輸情節此獄肯綮專在於投書之眞贗惟吉供辭以投書諉之於渠父而伊時渠叔鎭寬同入鞫庭親承問目則投書中有渠祖埏之字惟吉所爲眞所謂欲巧反拙而適足爲發明之端安有子書其父之字於匿名之書自取綻露之理乎此雖三尺之童決是不爲之事且渠祖自是宗臣若知凶悖情跡則何難請對仰達而作爲投書自速邦憲乎惟此兩款實爲渠父伸白之端而惟吉誣人之情昭不可掩鬼蜮情狀難逃於日月之明前後聖敎丁寧惻怛特命蕩滌渠祖罪名放釋渠叔姪兄弟則何有餘憾復事瀆擾而第念前後恩敎惟未及於渠父尙在罪籍伸暴無階何幸邦慶無疆無物不遂至於渠父獨未蒙及骨之澤伏乞快伸渠父泉壤之冤敎以昭晰備至則豈曰尙在罪籍乎歲抄不入丹書不載則渠父卽平人渠家卽完家此上言似未知事實而然然則渠父祠版不書爵號乎上言出給仍令渠家知悉司譯院前銜劉光漢上言以爲渠父道弘以倭學聰敏戊戌年坐貿銅愆期與廳官韓弘祚等同被罪謫壬寅年得蒙恩赦還付院籍以所坐不輕之故不敢爲復屬之計今則弘祚以犯科最重之人已先復屬渠父與弘祚所犯旣同又同被謫便是一體之人一復一否已不勝向隅之歎況且渠父今年七十三餘日不多擉未蒙一視之澤伏乞特許渠父聰敏復屬之願敎以如許猥越之事豈敢上言以渠輩伊時所犯宥還已是寬典則又敢呼籲極爲無嚴特以今幸異於他時姑不處分此上言出給該院此後此等猥越之習各別嚴禁令都提擧知悉○備局啓言安岳幼學崔廷萬等上言以爲同郡業武朴東祥見人飢寒極力賙恤自少至老終始不懈己卯之歉出穀販浩一千五百餘石買棺營葬者一百七十七人助需成婚者九十二家營衙門軍器修補納錢者百餘金昨年水災民戶漂流至於二百餘口而竭力極活散給五百錢使之奠居又出大米三千餘石救其垂盡之命又出二百餘金以防民戶雜役闔郡誦恩必欲褒揚其懿行乞蒙天恩云矣東祥之賑飢助婚及軍器修補雜役防納等事俱足嘉尙昨年民戶漂流時二百餘口拯活尤不可無褒賞之典請令該道査實論報後稟處允之又啓言南部前萬戶宋文佐上言以爲渠待罪永登萬戶時稔知各鎭軍器之弊破弓折箭綻冑鈍槍投火不起之火藥委積庫中營門摘奸時邊將各出錢財糊膠洗濯眩耀觀瞻今若各鎭邊將只就一年所費之物各出十分一新造各樣軍器十分一則積十年可得十分新造之器新件旣造烙印標誌舊件則燒大以防混同之弊則南邊禦寇之具可完而八路各邑軍器修補專委監邑故改備者十無半焉此後則年年改備軍器成册報備局未修改守令鮮由拘礙自備局抽栍摘奸則庶無奸僞之患云軍器姑息之弊何道不然而各鎭將每年十分一新造之論鎭有豐薄有難一例勒責反滋瞞報之弊至於未修改守令之解由拘礙亦有行不得之端渠以此事上言不啻屢次意在自衒事極猥濫請置之允之又啓言宮底典僕李弘弼等上言以爲渠等募入之後幸蒙天恩得以諸道貿販爲業丁未春大臣筵稟撤還原春忠淸兩道以貿販之使營屬擔當弊甚於泮人論報備局故使泮人如前擧行今春下往淸州爲吏隸輩侵漁掊克停撤而來訴備局以飭定節目闕飭則兵營及本官以爲典僕撤歸由於牛價之騰踊今若復屬則必有旋撤之弊云今玆監營初則以官隸願屬泮人之意論報及關到之後反以爲不如仍舊原春監營及東萊府則因民訴自備局變通而渠等處無決給之故原居典僕之稱爲泮主人者自爲掌握之物矣諸道營閫貿販處使之一體擧行使外邑不得自主與奪爲辭諸道營閫之撤還貿販蓋出戒濫觴之意決不可更許雖以忠淸兵營言之渠旣下往則設有侵漁之端固當徐觀來頭而汲汲撤歸及該閫從他變通之後又復願去者極爲可駭此則勿施忠淸監營之始願屬之泮人旋又請其仍舊事涉顚倒此則關問後稟處原春監營及東萊府前因民訴果已許屬泮人一依兩都水原廣州等處各其泮主人擧行云其在一視之義有難奪彼與此請姑置之允之又啓言內氷庫舊貢人張聖民等上言以爲渠等契名因朝令設立禁斷私氷一定氷價成給節目行之六七年不費民力供上無闕矣江居數三班戶之以私氷爲業者病其不得專利願與之合力同事數年之內本利萬餘兩全數見欺不得已納券自退則自京兆招致班戶使之奉行國役一如契人則稱以士子抵賴不願故更爲招集渠等屬之柴門監罷其同事而禁斷私氷之意大臣筵奏出擧條申飭更辦萬餘兩錢別設八大庫於水鐵里所謂私氷者假作民訴雇人擊錚竟至於罷契渠等惟以貢物爲生當初應募設貢數年前後所失洽過累萬金而惟此遲回不忍捨者擧條節目之所揭新頒通編之所載昭如日星昨年春上言時旣承戶判査處之命同年冬又有大臣筵達而迄未區處今有上下俱便彼此和同之道昨今年來內庫移設江上付之一介員役者殊欠惟正之義渠等自備奉公六七年已作內庫之貢人今以內庫供上專畀渠等使員役眼同擧行事面正大也戶曹每年貿氷價及庫材木輸運車馬價數千兩許多經費可除也惟彼班戶爲其些少之利奪人萬金之產到今願得坐食之利渠等逐年給貰則更無相爭之弊也私永一丁價至於八錢買用者莫不思契氷之歇價每丁一錢四節通行則市肆蒙利也七八月間供上不足之氷戶兵曹貿用之費可以永除則所得亦不少也伏乞令廟當稟處云矣所謂氷契若無許多弊端旣設之後寧有卽罷之理乎到今渠輩雖或稱冤朝家處分當觀大體旣命革罷復令與該監員役眼同擧行則此便更設豈不苟且之甚乎請置之允之○吏曹啓言水原幼學柳熀等上言以爲禹性傳以經術行義爲士林之所推當壬辰倭亂倡起義兵身殲軍中節義卓然請加賜諡之典禹性傳素稱名臣而旣贈亞卿之秩加贈賜諡事體尤重請姑置之從之又啓言振威幼學宋濟賢上言以爲其父及第瑜以逆垣外甥因臺論竄配旋蒙特放繼給職牒昨年朝官年七十登科三十年者竝蒙加資今年邦慶朝官年七十者亦被恩典其父則未與焉誠爲冤痛云宋瑜之當初被論雖未知事端之如何名在歲抄中加資之典不可擧論請置之從之又啓言全羅道幼學金昌祿上言以爲其旁六代祖贈兵曹判書尙毅當丁卯之亂與平安兵使南以興安州牧使金浚同時殉節竝蒙褒贈南金兩臣追施易名之典尙毅未蒙一視之恩有此呼籲云南金兩臣賜諡之時尙毅之不爲竝擧者似有差等之別今此昌祿以其旁孫有此呼籲旣違格例又涉猥越請置之從之又啓言淸州進士鄭益瑞等上言以爲揚武原從功臣李世命當賊犯本州之日倡率同堂曉諭親知與倡義使朴敏雄等俱蒙褒贈而世命所受只原從之券乞蒙贈職之典矣世命挺身討賊誠極嘉尙其時只錄原從必有分等之意再昨年戊申當時效力之人無論巨細擧蒙褒獎則今始追訴未免屑越請置之從之又啓言西部閑良韓宗獻上言以爲其父光祚以內弓房弓弦匠御弓弦進排于今三十餘年弓失人二十年隨行例爲加資乞蒙恩典云弓失人年久隨行雖有加資之典弦匠元無前例請置之從之又啓言積城幼學尹始杰上言以爲其七代祖故參判安國以冬至使水路朝天渰死於覺華島乞蒙贈諡之典云安國之奉命渰死雖甚傷惻當時褒贈秩止亞卿不合諡法請置之從之又啓言咸平幼學李養馥上言以爲其祖斗三以結城縣監當戊申逆變謄送賊關於水營而書目中書賊號之罪水使狀聞按律其後審理使韓翼謩査啓別單枚擧本縣監李燮元報辭以爲當賊關來到之時斗三不傳於前邑下帖各面曉諭逆順之義招集軍兵領付鎭營以書目中不去賊號之事被極刑士民稱冤且擧故重臣李秉常李台重家在本鄕詳知事實俱有稱冤之言云故伊後因渠鳴冤自上有問議大臣之命其時大臣獻議不一遂至防塞因被定配今於蒙赦之後又生鳴冤之計云蓋其本事審理使査啓雖有採實稱冤之語事在久遠關係重大請勿施敎以審理使査啓足爲公證實跡之徵信若此則眞所謂一善掩他疵依願施行不至於有壞堤防以此分付又啓言金山幼學朱命新上言以爲其父宗逸今年八十五歲得蒙通政階八十之時若蒙例資則今當爲嘉善伊時之未蒙加秩有所稱冤矣士庶年八十者元無加資今番陞資乃是特恩以此呼籲極爲猥越海州幼學金光鍊上言以爲其祖福實年一百三歲已受資憲階請陞正憲秩矣蓋士庶年滿九十始加階今此福實年過百歲之故累加恩典則又請正憲之秩極爲猥屑晉州幼學河舷上言以爲其父僉知喜淸年今八十八歲已蒙加資至受僉知職而乃以爲去九十不遠又請陞階者有違格例竝置之北部童蒙鄭再夢上言以爲其祖同知萬遂昨年已陞嘉善則今當受嘉義階而京兆誤爲抄出入於嘉善秼請蒙恩典矣萬遂旣以前僉知蒙嘉善階則今當加嘉義而未免差誤請依此訴釐正允之敎以回啓措語太不別白當該堂上從重推考捧納承旨亦爲推考金山朱宗逸通政之加資若在今番特恩之前今番當爲嘉善此委折全不分明論理海州金福實自初資至今番加資一一詳考然後可以明知其今番之當爲何階此亦不能分明回啓更爲論理草記俾無遠人等待老人齎鬱之弊又啓言更考朱命新上言則其父宗逸年今八十五歲今番邦慶後特蒙堂上之恩典而第聞年未滿八十者因其子孫之上言或有特敎陞秩者渠祖年滿八十之後渠若上言加資則今當加嘉善階而身在遐鄕今因邦慶昧死冒瀆云矣渠以遐鄕之人誤認年八十有加資之例謂以當受而未受逢此恩典欲爲疊受嘉善之計揆以事理全不成說置之更考金光鍊上言則其祖福實時年一百三歲已受資憲之恩年過百歲有異凡常耆老更請加階之恩矣福實已受資憲階又以年過百歲欲爲疊受之計大違格例請亦爲置之敎以渠等人事極爲未瑩欲旣資又資如是煩籲則何故不爲直請大匡輔國崇祿大夫乎又何故不爲直請三重大匡乎如渠遐蹤爲此不干之事難從之囑百里千里離親上來枉費糧資何其迷劣之甚也且況百歲老人旣有別饋米肉之朝令此壽宴之需也不成說之雜談除之卽爲下去以所受宴需飽饗老人朱哥亦令卽爲還鄕便養老親事卿其招致分付政院之當初無一言判下與兩儒可謂一而二矣又啓言順天幼學趙亨溥上言以爲其曾祖故統制使爾重曾於辛壬誣獄以平安兵使時事追被極律及至乙巳與景武公李宇恒等諸人竝得申雪頃年辛壬冤死諸臣俱蒙贈職易名之典而其曾祖獨爲見漏且內需司監打册子尙載其曾祖及從祖洽籍名乞依諸臣例爾重特許贈諡洽亦爲贈職兩世籍名請命抹去於內司舊案云爾重洽之獨未蒙貤贈之典者未知何故而其子孫稱冤不是異事事係恩典臣曺不敢擅便請問議大臣稟處至於內司籍產則非臣曺所關請令地部詳考稟處從之又啓言忠州幼學申觀岳上言以爲其祖弼海以盈德縣令當戊申逆變名出賊招至於定配身死尙在歲抄中乞蒙給牒之恩弼海旣是戊申逆獄干連之人雖蒙酌處之命關係至重名在丹書則肆然控訴極爲無嚴請置之從之○戶曹啓言北部幼學李赫載上言以爲渠卽安嬪李氏之外外五代孫奉祀者代盡宮結蠲罷時奉祀條七十六結亦爲混入俯垂矜察不廢香火事有此呼籲云當初出稅旣遵法典前後上言亦皆防塞則屢煩天聽極爲猥越請置之從之又啓言永興屯民張翰哲等上言以爲渠等所居之地卽延祐宮屯土稅錢一百十五兩擇定舍音馱納于宮近來土品漸降徭役添加民皆移亡餘存不過七八戶前之起墾陳者什九有定之稅從何處出耶從陳起收稅依例自納保存安堵事冀蒙天恩云民習漸狡以起爲陳以有爲無種種奸弊不一其端渠所云云之說不可準信況屯民自納之稅旣無宮屬之踏驗陳起與否無以的知請令本道詳細摘奸狀聞該稟處從之又啓言交河幼學李洛上言以爲渠所居郡一眉島南數十年來沙土塡聚接島成陸成出立案起墾收穫內需司導掌輩稱以司畓連界逐年起鬧故尺量定界得手記出立旨矣再昨年年利輩囑司團署謀欲盡奪因渠稱冤本署以分半之意成給立案秋成之後朴昌得者稱以內司導掌恣意勒奪渠先爲告官則自本官分半決給道伯謂有籌司公文前後文券五十餘張盡爲燒火伏乞嚴加査實此果屬於本司則固不敢稱冤若爲導掌輩私案則還爲出給云取考備局捧甘則移屬內司在於丙申李哥立案在於丁酉主客自可立判且考司團署文蹟則初欲築筒旋卽還罷者蓋因內司所屬而肰非爲李哥稱冤之故今於官決經年之後專諱事實猥煩天聽極爲痛駭請置之令本道嚴懲從之又啓言楊州幼學鄭箕祚上言以爲其四寸兄故縣監宅祚卽敬惠公主奉祀孫其先祖寧陽尉悰首受後命公主在於罪籍莊思兩陵復位後獨無隱恤之典矣先王朝丁未特給奉祀免稅五十結乙未年間混入於舊官免稅出稅時自丁未至乙未僅四十九年況又宅祚身死七歲孤兒時未承祀是猶初代未盡而混同出稅先祖母久廢之香火續而復絕乞蒙免稅還給之恩云丁未年條雖曰不久公主奉祀代穀今已親盡依他出稅事例當肰今欲以始受賜之人作爲初代而自此更計代數者極爲無理請置之從之又啓言工曹案付涼冠匠人文重彩等上言以爲大小祭享時渠等進排涼冠每年兩等上下不過十件若値親祭之時進排多至百餘件此乃無價之物三獻官所着金冠自戶曹三年一次一件磨鍊以一件何能當三年之內景慕宮祭享時獻官所著金冠原無磨鍊祭監書吏及陳賀時箋文差備官卽日唱榜新恩出身所着㡤頭分給之後無推尋之路戶曹以舊遺在載錄於文書不爲會減之致數十匠手將未免廢業流離之境從進排上下以爲支保安業事乞蒙天恩云獻官所着金冠間一年一件式新造祭官所着祭冠二十件春秋分半出給乃是定例所載當初磨鍊必爲斟量年前因渠輩所訴祭冠十件及景慕宮祭官所着之祭冠五件每年加數出給且考前例親祭時則又間間別有所給比之定例其所出給幾爲加倍毋論金冠祭冠祭官每多自備服該監冠服者絕少其所進排必無不足之理近來民習無嚴專事誣罔猥煩天聽者已極可駭至於各樣㡤頭自是本曹之給價製造者則無價進排之說極爲無據欲罷遺在取用之舊例創出隨用給價之新式者萬萬痛惡至於不卽推尋亦是渠輩之罪以此呼籲尤涉猥濫請置之狀頭各別嚴懲從之○賑廳啓言景慕宮洞口內十戶募民良人尹商衡等上言以爲渠等壬寅春伏奉朝令募接於宮前十戶納家價於軍門所入之物至於五千餘金之多宮底居民擧皆蒙恩廛民則有魚物烟草生魚旅店之業泮民則新設屠肆南北墻外之民則入屬軍門凝鑾橋居民則以關西木三十同劃給渠等獨未蒙一視之澤三南營邑火藥設貢已久而至於三道八十餘鎭則火藥鉛丸無所措備每當操鍊各自貿用往在丙寅各鎭火藥一依營邑例亦爲設貢行之兩年因立廛市民橫占之事至於置之伏乞各鎭藥丸更爲設貢付屬渠等使之擧行有此上言云商衡等民習誠極可痛前此藥丸契旣設還罷非但爲立廛市民相爭之弊實亦出戎器重備各付本鎭之意則今又設貢非所可論今年二月稱以舊主人有此上言亦自本廳論理防啓今又冒瀆天聽尤極無嚴請勿施令修司科治從之又啓言永同民裵允祿上言以爲本邑嘉善全春遇其父病時吮疽斷指孝行旣篤且前後賑民之穀八百十石十斗赴操軍助給錢四百五十兩乞賜褒揚之典春遇之孝行實蹟有無雖未可知固非本廳所可回啓者至於散穀給錢等諸條宜有褒賞請令本道詳加狀聞後稟處從之○禮曹啓言京外三道儒生李羲淳等上言以爲靜退書院孟希道擅易位次亟降宣額之命事有此呼籲云孟希道之爲前朝名臣孰不知之因一院事而侵海毋論本事委折似此風習實爲士子之恥施罰之請已列於孟欽堯等上言回啓書院位次一從士林之公議何可自朝廷指揮乎宣額之請尤涉猥越請置之從之又啓言溫陽幼學孟欽堯上言以爲其先祖高麗典校副令希道伸被誣之冤定院位之序事有此呼籲而書院位次宜從年代自有諸先正之論此則惟在士論有非上煩朝廷之事孟希道爲前朝名臣前賢所稱國人所知所謂趙憲慶之醜詆以失節云云一邊之言雖難取信以李義淳等上言觀之則乃是對擧而假使眞有節義名行要之學術蔑蔑等語極其侵侮如此風習誠不可長令道臣査實責罰書院之事初非子孫干與者亦以此意請嚴飭於孟欽堯等處從之又啓言東部幼學金光秋上言以爲故出身朴泰裕妻金姓人貞節請嘉獎事有此呼籲云金氏之節如是卓異京兆自當採取轉報請姑置之自臣曺關該府可以轉報者使待歲首擧行從之又啓言慶州幼學李寬臣上言以爲同府金碩孫妻安氏卓異之跡及其子其孫與曾孫爲國事親罕世之行請旌褒之典事令該曺稟處安氏四世忠孝烈若是卓異則該道臣自當採取登聞請姑置之自臣曺關該道可以登聞者使待歲首擧行從之又啓言宜寧幼學李克臣上言以爲同縣故孝子安璡忠孝卓絕請表旌之典事令該曹稟處安璡忠孝如是卓異則該道臣自當採取登聞請姑置之自臣曺關該道可以登聞者使待歲首擧行從之又啓言公州幼學兪景柱上言以爲同邑閔彥洙夫妻孝行卓異請褒尙之恩有此呼籲云閔彥洙夫妻孝行若是卓異則該道臣自當採取登聞今姑置之自臣曺關該道可以登聞者使待歲首擧行從之又啓言陽川前參奉李春英上言以爲其祖宇恒職銜改書氏譜毀去舊板刊出新譜事有此呼籲云私家族譜釐改一款初非登徹之事請置之從之又啓言泰安幼學李仁述上言以爲同郡李宗馨孝行卓異請令該曹亟施棹楔之典事有此呼籲云李宗馨以孝行甲辰八月已蒙復戶之恩典則又請旌閭極爲猥屑請置之從之又啓言宜寧幼學田尙馥上言以爲同邑朴昌淑孝行請旌褒之典事令該曹稟處朴昌淑以卓行戊申九月已蒙食物之恩典又請旌閭極爲屑越請置之從之又啓言平安道幼學金鳳仁上言以爲鐵山贈參判鄭思溫請宣額古祠棹楔遺墟事有此呼籲云鄭思溫事親至孝兼著倡學之功護駕龍灣又有扶倫之節宜有別般褒崇而旣給復又贈秩恩典極其隆重祠額棹楔之請有難更議請置之從之又啓言玉果幼學韓宗健上言以爲同邑朴彥培夫妻忠烈請褒揚事有此呼籲云朴彥培夫妻忠烈如是卓異則該道臣自當採取登聞今姑置之自臣曺關該道可以登聞者使待歲首擧行從之又啓言求禮幼學梁益浩上言以爲同縣王學曾孝行請旌褒之典有此呼籲云王學曾孝行若是卓異則該道臣自當採取登聞今姑置之自臣曺關該道可以登問者使待歲首擧行從之又啓言金浦幼學鄭鐸等上言以爲同郡故孝子申埰孝行請褒旌之典事令該曹稟處申埰孝行若是卓異則該道臣自當採取登聞今姑置之自臣曺關該道可以登聞者使待歲首擧行從之又啓言南原幼學崔道亨上言以爲其父天奎孝行卓異請旌褒之典事有此呼籲云天奎以卓行年前已蒙給復之恩矣又請旌閭極爲猥越請置之從之又啓言安岳盲人金瑊奴馬也之上言以爲其上典金瑊孝行卓異請旌閭之典事令該曹稟處金瑊以孝行得蒙給復又蒙通政之恩則今此旌閭之請極爲猥越請置之從之又啓言長興幼學白載垕上言以爲同府童蒙金元福孝行卓異請旌褒之典事令該曹稟處金元福孝行如是卓異則該道臣自當採取登聞今姑置之自臣曺關該道可以登聞者使待歲首擧行從之又啓言廣州幼學魚致南上言以爲故通德郞李宗訥孝行卓異請褒孝之典事有此呼籲云宗訥孝行若是卓然則該道臣自當採取登聞今姑置之自臣曺關該道可以登聞者使待歲首擧行從之又啓言延豐幼學趙弘漢等上言以爲渠家譜書倒次請令該曹考據徵信之文稟處云渠之係泒倒着果如上言則門長之不肯着署未知有何委折而私家族譜之釐正與否惟在一族之相議何敢上煩朝廷乎請勿施從之又啓言圖盡署生徒金國臣等上言以爲渠等與內閣待令輪回陞實事有此呼籲而本署實官取才充補者爲其才之堪任而內閣待令皆是自中之翹楚則此先彼後勢固然矣當初節目旣無內閣待令盡補實官之後始取取才居首之文則隨時闊狹惟在內閣與本曹從長善處今以分次等說仰徹者極爲無嚴請勿施從之又啓言幼學柳文郁上言以爲其先祖忠肅公灌冢墓改築事有此呼籲云取考謄錄則先朝丙寅因柳益新上言以改封築立石物力題給之意覆啓蒙允而丁卯又因該堂及大臣防奏有勿施之命則今無可論請置之敎以柳忠肅名人也一門氣節塗人耳目今聞其葬地不封不樹改築物力之題給雖有丁卯之防啓其在曠感記弊之政豈可任其蕪沒鞠茂乎今地方官卽爲修治後報營仍卽狀聞則當遣禮官賜祭以此分付又啓言淸州幼學李東圭上言以爲錦城大君安平大君祠宇移違水原還下賜牌事有此呼籲云到今賜牌有難輕議而隨所居之地營違祠宇恐無不可從願施行之意請分付敎以錦城大君安平大君合奉一祠於禮無不可以此分付遣官致祭祭文當製下又啓言平安道儒生朴東淳等上言以爲贈右議政金景瑞勳節請旌諡之典事有此呼籲金景瑞面叱弘立抗節彼庭之擧西關之人至今爲之激仰慷慨密疏附奏尤極奇壯旌諡之請恐無不可而年前査啓猶未詳悉請更今道臣收聚可據文字條列登間後稟處從之又啓言義州私奴成男上言以爲其上典金致瑀妻金氏貞烈請旌褒之典有此呼籲云金氏貞烈如果卓爾則道臣亦當更採登聞今姑置之自臣曺關該道使待歲首登聞允之又啓言鳳山幼學權會等上言以爲其同郡故學生郭世迪孝行卓異請旌贈之典世迪孝睦之行已極感歎社倉之設亦足嘉尙其有功於一鄕如此則道臣自當採取登聞今姑置之自臣曺關飭該道使待歲首擧行從之又啓言德山幼學趙善基上言以爲其先祖良節公溫以開國元勳至被不祧之典而族黨學基文源欲奪其宗請重繩事有此呼籲云學基輩亂倫蔑紀雖極可駭一邊之言有難準信請令本道詳査狀聞後稟處允之又啓言庇仁幼學朴師東上言以爲其外先祖忠文公成三問神主主祀事有此呼籲云前因師東上言有分付主祀之判付又因洪州幼學金邦彥上言議于諸大臣則以爲忠文公神主之置於書院位版之後者實遵先正臣宋時烈定論百餘年之後忽稱外裔遽欲遷奉極涉乖當仍奉魯隱書院爲宜云云判付內依大臣議施行今於處分之後復此呼籲語多妄悖請勿施令道臣各別嚴治從之又啓言故承旨李得永妻尹氏上言以爲其家翁同生弟牧永嫡妾俱無子夫妻俱沒欲以其第五子羲年立後而受者無人不得循例呈狀禮斜請令該曹稟處此等人特許立後事旣有受敎請許其立後允之又啓言南原幼學洪彩有上言以爲其四寸弟敍九嫡妾俱無子而夫妻俱沒以敍九從弟彩權子雲孫欲爲立後而受者無人不得循例呈狀禮斜請令該曹稟處此等人立後旣有受敎請許立後允之又啓言高陽幼學韓樸等上言以爲其九代祖西原府院君繼美奉祀孫瀗無後身死同姓四寸光潝之子定爲後嗣事有此呼籲云不遷之位事面自別請特爲立後允之又啓言西部僉知洪絲浩上言以爲渠年踰七十未有嗣續以同姓十二寸應浩第三子義達欲爲取養而其父母俱沒與者無人不得循例呈狀禮斜請令該曹稟處云此等人特許立後旣有受敎請許立後允之又啓言泰仁故學生李東任妻閔氏上言以爲其家翁無後同宗李祥白之子受諾禮斜之後背約不給有此呼籲云祥白之背約極爲可駭請依禮斜出給之意嚴飭分付允之又啓言稷山故學生兪夏柱妻李氏上言以爲其子人煥未娶身死以宗中年長才秀者立後事有此呼籲云上言中無指名立後之語請令門長相議定給允之○兵曹啓言西部出身金忠國良人李得興林春馨東部良人李大昌南部良人徐奉一等上言以爲金忠國祖局出身俊起從軍五十六年今年七十五歲李得興父局出身世福從軍五十四年今年洽萬七十林春馨父局出身有發從軍五十三年今年六十九歲李大昌父老除馬兵瑞龜從軍五十六年今年七十一歲徐奉一父禁衛營老除大旗手二福從軍五十年今年七十歲竝加資事乞蒙天恩云軍兵之從軍實役四十五年年滿八十者加資今此各人從軍雖云準限年歲未萬定式請置之敎以當此同慶之日兩歧中一歧旣準式何必較挈於俱兩歧特竝加資又啓言南原出身白鳳翼上言以爲渠丙戌登科丙午登重試于今二十五年尙未霑一官且有老母令該曹俾得調用事乞蒙天恩云自鳴求仕前所未有今此鳳翼雖是遐方無識武夫敢生僥倖之心冒瀆天聽極爲猥越請置之敎以雖曰爲親往訴於兵判可也焉敢上言乎卿其拿入嚴飭分付以懲猥越之習此等之類卿須着意收用俾無齎鬱之歎雖近於見牛未見羊渠之情理則可矜本曹可矜窠調用旣有其例邊將雖非可强他歧俾霑祿窠又啓言中部良人崔重咸上言以爲渠父昌翼以軍黽寺火藥監官西北兩道月課火藥所入焰焇每年二千斤式于今十年煮納本寺前監官邊國亮等或煮納焰焇或監造鳥銃俱蒙加資請依例得蒙天恩云昌翼監造之數果如所籲此與軍門軍器監董有異敢引久遠之例冒瀆干恩事涉猥屑請置之從之又啓言楊州居前僉使金瑞貞上言以曾任永達萬戶時城堞止存形址淸人開市時往來路皆由此不可不修築與所管邑合力修築鎭卒一百十名內三烽臺兩把守撥所入直諸邑軍四十五名一朔二五日或三五日入番不能支保本邑烽武士夥多三四朔不過五日入番若歇判異烽臺一處把守一處移屬本邑則鎭民庶可息肩六鎭列邑民習懦頑全昧農理大凡農器有名目用處判異不可通用關北則無他農器只用加多其敎之以治田之法革其農作之規特令有司從長變通事有此呼籲云邊鎭城堞不可不堅築鎭卒弊瘼不可不矯捄而事勢便否旣難料度至於農作器械之俱失其方誠如所論則北路之易致歉荒未必不由於此而風土各異農法懸殊其所利害亦難詳知請以此上言謄關本道使之論理狀聞後稟處從之又啓言因南部良人金龍鎰上言有詳考草記之命矣考見上言則其父嘉善弼碩今年以前朝官年八十只陞嘉義獨漏於同知賜爵之科請令該曹詳査稟處矣取見漢城府別單則誤錄於前同知秩同僉樞下批果爲見落請依例下批允之又啓言南部前萬戶李春基上言以爲其父廷高今年以前朝官年八十二只陞嘉義獨漏於同知賜爵之科請令該曹稟處取考老職別單則京兆誤錄於前同知秩同樞下批果爲落漏請依他例下批從之又啓言因南部律學生徒金性信上言有相考草記之命矣其父命器以總戎廳句管海西月課三種軍器自甲午至今十七年獨當監造加資事呼籲云査問總廳則海西月課契每年鳥銃一百四十七柄火藥八百十八斤鉛丸四萬三千六百六十筒造納至於監造人例自該契差定云三種軍物旣是年例造納之物監造人亦非自官差定稱以渠父獨當監造冒瀆天聽極涉猥屑請置之允之又啓言洪川幼學金景禧楊州童蒙李春江限內不現依定式勿施○刑曹啓言龍仁幼學金克鍊限內不爲現身事當依定式勿施以本獄言之克鍊父元喆以土豪强族結縛有班名之寡女從之捽曳敺踼三日內終至致命道啓曺讞鐵限已成請仍前同推之意分付道臣從之○漢城府啓言西部生員李寅默上言以爲渠母葬在坡州與安錫良相訟三年中間作變罔有紀極初旣熱火葬地旋又埋穢宂側終焉置冢腦後內乃嗾其孼屬安佺埋其子婦於渠母墳龍尾不盈尺之地特令攸司詳査嚴覈云今年四月本道前前道臣金思穆査啓極爲明白置寅然於落科今又呼籲請勿施寅默之冢刻期掘移之意分付道臣從之北部幼學金廸行上言以爲渠祖贈判書昌緝父判書用謙墳山在果川地前持平李基慶葬其父母於單案對沖壓臨之地伏乞依律督掘云重臣墳山與他自別李基慶葬前始訟不待官決肆然劫葬營邑督掘之後一向肆惡俱極無嚴請令本道査實刻期督掘後文移臣府之意分付從之又啓言西部幼學李靖國上言以爲渠之墳山在果川縣千萬意外有李基慶者挾富怙勢偸葬其母於先山來龍右邊四五十步或近百步之地特命掘移云基慶之偸葬於他人墳至近之地營邑起訟皆在落科尙不掘去極爲無嚴請令本道各別明査刻期督掘移文臣府之意分付從之又啓牙山幼學兪璋柱上言以爲渠遭父喪占葬於木川地爲本縣鄕所蘇姓人沮戲本官不爲摘奸直禁其葬葬父之禮逾月未成乞令本道定査官明決云璋柱所占山地果是本縣客舍壓臨處則營邑處決不爲無據然近來鄕品輩豪橫實爲本道之痼弊蘇哥藉重禁斷亦或無怪請令本道別定剛明官詳査處決後文移臣府之意分付從之又啓言西部幼學李奎瞻上言以爲前參奉金履良偸葬其父於渠祖故縣監李秀楷冢單白虎坐臥俱見之地渠以義理責之則履良兄弟以明年移葬之意成給手記拖至六年終不掘去忽又移其父母墳稍上一金井而合窆渠卽起訟于坡州牧則牧使以爲地雖當禁六年之間一不起訟不禁初葬欲禁合葬置渠落科乞命有司履良偸葬之冢卽爲掘移云一番相訟旣在落科所當勿施其所稱冤亦有執言之端請令本道明査處決後移文臣府之意分付從之又啓言西部童蒙尹應慶上言以爲渠父致商葬于驪州境內柳哥稱以渠祖墳墓至近地起訟本牧牧使權以綱督渠掘移柳哥又呈上言而專事構誣判尹李文源以令道臣掘移之意回啓允下伏乞俯察至冤勿令掘移云此訟初旣見落於本州又有臣府回啓判下者理屈可知然如是縷縷似或有冤枉之端更令道臣各別明査決折若或專事誣罔依律嚴處如前督掘之意竝分付從之又啓言善山幼學孔亂執等上言以爲渠十八代祖紹卽麗朝昌原伯其墳山在昌原府碑碣宛然本府盧錫麟偸葬於昌原伯墳山階砌之下毀破曲墻掩埋碑碣渠等上言控籲則判尹李文源以詳査公決回啓判下道臣以而隻同力守護之地爲題矣伏乞矜察情勢搜給碑碣依法掘移云盧哥入葬亦在百餘年前時存盧哥何以知得呪麗末國初儀文未備雖大臣墳山所謂曲墻難保必設百年前毀破者今豈有形址乎至於碑碣近世宰相墳山亦多未遑處當初碑碣之有無有難的知掘移事則盧哥入葬亦是年久實難輕議該道臣同力守護云云誠爲得當請勿施令道臣更爲曉諭調劑從之又啓言咸平幼學安致逵上言以爲渠先祖元衡卽麗朝門下侍中竹城君文惠公也葬衣履於光州月卽洞近地葛田左麓亥巳之原其子興寧君勉繼葬於同麓事在昌平故進士渠千會家文蹟子孫流離墓所失傳因傳來譜牒往尋葛田之麓亥巳之原果有雙墳下有合葬宛然有禮葬形止前後左右衆冢纍纍驚問則乃山下村民韓榮衆冢也起訟三年未得痛治伏乞先祖墳墓復舊守護韓榮罪惡依法重繩云致逵等先山文蹟旣分明則韓榮之稱渠先山營邑處決之下一向相持非但無識亦極無嚴請令本道更爲査實明決公處後韓榮則依法重繩之意分付從之又啓言北部閑良趙完琦上言以爲渠屢代墳山在於楊州朱興洞守護百餘年乙巳年間渠父母墳右臂咫尺之地忽有偸葬之冢故問于山主人則以不知爲答上上年分山主人牟順郁呈狀京兆以至査實之境而其偸葬之冢卽順郁姪妻父故順郁姪妻高召史捉致査問則筒筒直招以從速掘移納侤音後轉輾延拖忽地追呈內一次摘奸後當掘爲言則京兆依其追呈以圖形牒報之意行關楊州矣牒報內不但纍纍北邙之間況又庶人無步數則不必禁斷京兆亦爲準施豈不至冤先朝受敎雖無步數之人龍虎內養山處勿許他人入葬伏乞令京兆依法督掘有此呼籲云完琦係是常賊則初無步數之可論今又呼籲者極爲無嚴請勿施從之又啓言廣州童蒙李重壽上言以爲渠以臨瀛大君璆之十三代孫大君山所在於廣州義谷面而當初諸子孫立約定規宗派直孫外支孫不得入葬於龍虎內及案山相見處故至今三百年曾無支孫入葬之事不意今者渠九寸族大父民新偸葬其子婦於大君山所壓臨之地隨處起墾與渠父冢爲對衝之地而坐立俱見渠屢呈山在官與道臣終不禁斷特命道臣嚴明査實卽爲掘移有此呼籲云大君墳墓與他自別則李民新肆然犯葬萬萬無據所當卽今掘移一邊之言有難準信請令本道明査果如上言內辭緣則掘去後移文臣曺之意分付從之又啓言順川幼學方建中上言以爲渠十代祖墳山在於本郡而去乙未入葬渠祖父母於其南麓而欲爲養木側渠之十五寸族方健祚以其柴場沮戲故給價十兩錢受其買賣文券及本文記仍爲植養矣數年前健祚暗生奪山之計忽地起訟故前後營邑洞知奸狀其所落訟乃至七度丙午年健祚勒奪渠之買得時文記盡爲裂破斫伐墓木甚至於放火去二月幸行時上言而自巡營別定明査官使之明決則査官信聽健祚之誣訴置渠於理屈之科乞令道臣明査公決云二月上言時令本道詳査決給而歸於理屈之科則當初猥濫可以推知再瀆天聽尤極無嚴請令本道照法勘處從之又啓言因鐵原幼學安觀國春川閑良池興洙淸州進士李重燮咸平幼學安伯魯南部出身金光佑北部閑良韓允大等淸州出身金永孝上言有査實草記之命矣詳考本府帳籍則池興洙祖父業武成漢今年八十一安觀國父前參奉處德今年七十二李重燮三寸叔幼學楘今年八十二年皆准滿雖未知緣何見漏而未蒙優老之渥宜有向隅之歎係是恩典臣曺不敢擅便安伯魯父幼學衡天帳籍中今爲七十四而敢以八十四呼籲民習痛駭請令本道照律勘處金光佑以爲渠父時華今番老人抄啓時嘉善前萬戶以嘉善前同知啓下故兵曹不付同知云査考則果未經同知依他例擧行事分付該曹韓允大等以爲昨年大水一島沈沒五十餘戶登其後岸幾至饑死栗㠀居尹世大多載柴糧分給十餘日救活數百人命請依法典加資云世大雖有救活之功係是四件外事置之金永孝以爲渠父尙烈內子歉荒之時以散米極活之功受折衝階而爲其業儒以幼學連爲載錄於帳籍故本道以幼學抄啓疊受折衝資乞嘉善怗成給云矣尙烈雖有賑恤折衝之帖三十餘年以幼學載錄則道臣之以幼學抄啓事勢固然敢以此等事至登天聽事極屑越請置之允之敎以加資與樞銜令該曹待開政口傳下批韓允大尹世大等事雖是四件之外在前似此呼籲通編編摩時得勿禁之令式諸司皆依例回啓不必勿施且此事下賑廳則可也下本府該房事極爲不察當該承旨推考令該廳考例以草記稟處淸州金永孝事前受折衝官敎如有之令該曹詳考以嘉善下批原望筒改付標○賑廳啓言依下敎取見漢城府草記中北部韓允大等上言則栗㠀居尹世大救活人命多至數百揆以法典當爲加資而上言中泛稱多載柴糧分給十餘日救活數百人云英重恩典不可只馮民人輩狀辭輕許聽施柴糧之爲幾許分給之爲幾日救活之爲幾人請令漢城府詳査採揬草記後賞典一款更令該曹考例稟處允之○漢城府啓言因賑廳草記尹世大之救活幾人柴糧幾許分給幾日令漢城府論理草記事有命矣自臣府別岐採揬且招致本㠀頭頭人査實則昨年大水一㠀沈沒十二日柴糧路絕而嘉善尹世大以米柴船運救活前後分給者米爲三十一石零柴爲三十二同故二百三十七人賴以得生云敎以令該曹帖加成給○承文院啓言嘉山幼學尹正鉉咸興出身李宗蕃等上言以爲西北二路獨阻淸顯之路朝廷之待西北便是異城人或有簪纓故家文學翹楚而文則國子芸館武則副末薦年前因通禮禹禎圭陳章廟堂獻議有槐院宣薦無礙之啓今至多年終不擧論亟令改薦均被一視之澤云大抵西北文武甄用之命每下於都政文而臺省武而閫銊前後相望今其上言中朝廷之待西北便是異域實不知一視之德意妄爲此疑阻之臆見旣列侍役何有於槐院旣躋閫任何有於宣薦苟有文學材略之超等者槐院宣薦亦何所拘只以遐荒之人出身之初或有未詳門地不能遽加薦圈之致其所遺漏初非枳塞若因上言始令甄錄殆同昔枳而今通請置之從之○觀象監啓言因朴萬春子思夏上言有査考草記之命矣取考本監文蹟則乙卯四月安胎時文均果以奏時官進去庚原溫辛時萬春亦以奏時官進去此在渠等乃是職分內事況文均當時已蒙賞典則到今年久之後有此呼籲更希恩賞極涉猥越請置之敎以雖曰職分所重有在自本監各別收用○奉常寺啓言本寺熟手洪膺運內需司熟手申義得上言以爲渠等當國家大小祭享之役長立待令士夫常漢家讌會時所用盤砂器措備給貰砂器廛人生兼幷之計以貰器廛載錄於市案與渠徒一體給貰挽近以來依藉廛名渠等給貰之盤砂器欲爲禁斷前後見屈非止一再到今廛人與而處熟手三合爲一給貰取利三分均食之意書納所懷備局以此意回啓蒙允凡物種都聚一處專管一手都庫權利之弊自生其中古來三處給貰之砂器猶爲廛人之囊橐作一出入則都庫之弊安可禁乎乞從古例三處給貰云大抵而處熟手貰器爲業其來已久甲戌年間因廛人作梗自本寺草記熟手廛人通共各自擧行蒙允施行至今無弊歲月稍久廛人復踵前習有此合一之計自今一從前例各自給貰永息訟端之意定式施行從之○宗薄寺啓言取考璿源錄則李東植以檜山君恬宗孫益芳次子再澂之子昭然載錄渠雖廢疾稍成家樣欲奉甚當奉祠宇事理當然又考李行健所在甲午年判下禮斜則幼年廢盲飄泊外鄕故不識其存沒以檜山君主祀無人上達天聽特命以遠商行巾立後實出於不知東植存沒之故致有先朝判下到今東植旣已生存自願主祀而又是本係長派則使之還奉祠版恐合事宜請依願施行從之